
PËR KRIJIMIN E FONDIT PËR RIAFTËSIMIN E VEPRAVE UJITËSE

Në mbështetje të nenit 100 të Kushtetutës, të ligjit nr. 8593, datë 30.3.2000 "Për ratifikimin e marrëveshjes së financimit ndërmjet Republikës së Shqipërisë dhe IFAD-it për programin e zhvillimit të zonave malore" dhe të ligjit nr. 8781, datë 7.5.2001 "Për organizatat jofitimprurëse", me propozimin e Ministrit të Bujqësisë dhe Ushqimit, Ministrit të Bashkëpunimit Ekonomik dhe Tregtisë dhe Ministrit të Financave, Këshilli i Ministrave

V E N D O S I:

1. Krijimin e Fondit të riaftësimit të veprave ujitëse për realizimin e investimeve në sistemet ujitëse dhe për mbështetjen, për ngritjen, funksionimin dhe konsolidimin e shoqatave të përdoruesve të ujit, në kuadër të programit të zhvillimit të zonave kodrinore-malore të vendit. Veprimtaria e këtij Fondi të jetë në përputhje me legjislacionin në fuqi dhe me statutin, i cili i bashkëlidhet këtij vendimi.
2. Veprimtaria dhe asetet fikse të njësisë së koordinimit të Projektit "Rehabilitimi i veprave të vogla ujitëse", pas vlerësimit nga një grup i pavarur kontrolli financiar, t'i kalojnë në formë granti, Fondit të riaftësimit të veprave ujitëse, sipas marrëveshjes që do të lidhet ndërmjet këtij Fondi dhe Ministrisë së Financave e Ministrisë së Bujqësisë dhe Ushqimit.
3. Ngarkohen Ministria e Financave dhe Ministria e Bujqësisë dhe Ushqimit për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Ilir Meta



STATUTI I FONDIT TË RIAFTËSIMIT TË VEPRAVE UJITËSE

Në përputhje me kërkesat e legjislacionit shqiptar dhe me vendim të Këshillit të Ministrave krijohet Fondacioni "Fondi i riaftësimit të veprave ujitëse" (në vazhdim do t'i referohemi si “Fondi” ose FRVU). Ai është një fondacion që njihet si person juridik dhe ushtron aktivitetin e tij që nga dita e regjistrimit në Gjykatën e Rrethit Gjyqësor Tiranë.

KAPITULLI I
DISPOZITA TË PËRGJITHSHME

Neni 1

Fondacioni emërohet "Fondi i riaftësimit të veprave ujitëse" dhe që më poshtë do të quhet "Fondi" është person juridik. Këshilli i Ministrave është themeluesi i Fondit.
Fondi do ta kryejë veprimtarinë e tij bazuar në këtë statut, në manualin e procedurave dhe në legjislacionin në fuqi.

Neni 2

Veprimatria e Fondit shtrihet në të gjithë territorin e Shqipërisë.


Neni 3

Selia qendrore do të jetë në qytetin e Tiranës në adresën: Rruga "Sami Frashëri", godina e ish-Institutit të Studimeve dhe Projektimeve Hidroteknike. Selia mund të ndryshojë me vendim të Bordit Drejtues.
Fondi mund të hapë zyra edhe në rrethe të tjera të Shqipërisë.

Neni 4

Objektivi i përgjithshëm i Fondit është realizimi i investimeve në infrastrukturën rurale, kryesisht në riaftësimin e veprave ujitëse dhe sigurimi i qëndrueshmërisë së investimit nëpërmjet nxitjes së ngritjes dhe funksionimit të grupeve të përfituesve të tij (shoqatave të përdorimit të ujit).

Neni 5

Me qëllim realizimin e objektivave, Fondi do të kryejë aktivitetet që janë përcaktuar dhe janë në përputhje me procedurat e specifikuara në Manualin e procedurave administrative, financiare dhe teknike të miratuara nga Bordi Drejtues. Fondi mund të kryejë dhe aktivitete të tjera, të cilat janë në përputhje me qëllimin kryesor të Fondit dhe janë të miratuara nga Bordi Drejtues.

Neni 6

Ky fondacion krijohet për një afat kohor të përcaktuar. Sigla e tij është __________


KAPITULLI II
BURIMET FINANCIARE TË FONDIT

Neni 7

Burimet financiare të Fondit përbëhen nga:
- transferimi i aseteve të Njësisë së Koordinimit të Projektit "Rehabilitimi i veprave të vogla ujitëse";
- kontributet materiale dhe financiare shtetërore nga programet dypalëshe dhe shumëpalëshe dhe organizata jofitimprurëse;
- grante dhe donacione nga individë dhe organizma brenda dhe jashtë vendit;
- burime të tjera të lejuara nga legjislacioni shqiptar.

Neni 8

Burimet e Fondit depozitohen në llogari bankare në monedha shqiptare e të huaja.
Të gjitha tërheqjet nga llogaritë bankare të Fondit do të bëhen në përputhje me procedurat e përcaktuara në Manualin e procedurave financiare dhe të vërtetuara nga dokumentet e duhura. 
Llogaritë e Fondit do të mbahen dhe raportohen në përputhje me standardet shqiptare të kontabilitetit.







KAPITULLI III
STRUKTURA ORGANIZATIVE E FONDIT

Neni 9

Organet drejtuese të Fondit janë:
- Bordi Drejtues,
- Këshilli Ekzekutiv.

Neni 10

Bordi Drejtues, i cili në vazhdim do të cilësohet "Bordi", do të përbëhet nga:
1. Zëvendësministri i Bujqësisë dhe Ushqimit,
2. përfaqësuesi i Kryeministrisë, 
3. Drejtori i Zyrës së Programeve Bujqësore në MBU,
4. përfaqësuesi i Ministrisë së Financave,
5. përfaqësuesi i Ministrisë së Bashkëpunimit Ekonomik dhe Tregtisë,
6. përfaqësuesi i Agjencisë së Zhvillimit të Zonave Malore,
7. Drejtori i Drejtorisë së Ujrave në MBU.

Neni 11

Bordi do të kryesohet nga Zëvendësministri i Bujqësisë dhe Ushqimit dhe, në mungesë të tij, nga njëri prej anëtarëve të deleguar prej tij.

Neni 12

Bordi është organi më i lartë drejtues i Fondit dhe ka këto detyra:
1. Miraton politikën dhe drejtimet kryesore të veprimtarisë së Fondit;
2. miraton Buxhetin vjetor të Fondit;
3. miraton raportin vjetor financiar të Fondit; 
4. autorizon Drejtorin Ekzekutiv të negociojë dhe hyjë në marrëveshje me Qeverinë Shqiptare dhe institucionet financiare ndërkombëtare e lokale të nevojshme për të arritur objektivat e Fondit;
5. autorizon Drejtorin Ekzekutiv të negociojë për të kontraktuar huatë e kërkuara nga Fondi për veprime të tij;
6. miraton dokumentet e nevojshme për zbatimin e këtij statuti;
7. miraton ndryshimet në statutin e Fondit, në përputhje me nenin 22 të këtij statuti; 
8. zhvillon mbledhje të zakonshme çdo tre muaj dhe mbledhje të jashtëzakonshme, sa herë që është e nevojshme, me kërkesë të kryetarit;
9. analizon raportet e revizioneve të kryera mbi aktivitetin e Fondit.

Neni 13

Mbledhjet do të zhvillohen me praninë e të paktën 2/3 të anëtarëve të Bordit dhe vendimet merren me shumicën e votave.

Neni 14

Anëtarëve të Bordit iu lejohet rimbursimi i kostove të arsyeshme të udhëtimit, akomodimit dhe ushqimit, si dhe të shpenzimeve të tjera që lidhen me pjesëmarrjet e tyre direkt në aktivitetet e Fondit. Anëtarët e Bordit mund të marrin honorare për pjesëmarrjen e tyre në mbledhjet e Bordit, siç është përcaktuar në Rregulloren e Bordit Drejtues. 

Neni 15

Këshilli Ekzekutiv përbëhet nga:
- Drejtori Ekzekutiv,
- drejtuesit e departamenteve e njësive.

Neni 16

Këshilli Ekzekutiv ka këto detyra:
- Hyn në marrëdhënie kontraktuale me subjektet e ndryshme të interesuara. Në këto raste vendimet e Këshillit Ekzekutiv merren me shumicë votash. Nëse votat do të jenë të barabarta, vota e Drejtorit Ekzekutiv është vendimtare.
- Ndjek dhe analizon realizimin e objektivave të Fondit.

Neni 17

Drejtori Ekzekutiv emërohet dhe shkarkohet nga Bordi Drejtues. Anëtarët e tjerë të Këshillit Ekzekutiv emërohen nga Drejtori Ekzekutiv.

Neni 18

Drejtori Ekzekutiv është autoriteti më i lartë ekzekutiv i Fondit dhe kryen këto detyra:
- Është përfaqësues i ligjshëm i Fondit;
- drejton veprimtarinë e Fondit dhe zbatimin e vendimeve të Bordit;
- drejton burimet e Fondit;
- nënshkruan marrëveshjet me Qeverinë dhe donatorë të ndryshëm joqeveritarë;
- zgjedh dhe emëron personelin;
- nënshkruan kontratat përkatëse për shërbimet profesionale dhe teknike;
- përgatit dhe i propozon Bordit rregulloret për veprimtaritë e Fondit;
- nënshkruan kontrata me revizionues të jashtëm;
- cakton pagën e punonjësve, në përputhje me Manualin e procedurave administrative dhe fiananciare të Fondit, si dhe modifikon shkallët e  nivelit të pagave, në përputhje me meritat e tyre, brenda buxhetit vjetor të aprovuar;
- kryen të gjitha detyrat e tjera që i ngarkon ky statut dhe rregulloret e tij përkatëse.

Neni 19

Marrëdhëniet e punës me personelin, përveç rasteve të përmendura në këtë statut, rregullohen në bazë të procedurave administrative, financiare dhe teknike të Fondit, si dhe në përputhje me legjislacionin shqiptar në fuqi.

Neni 20

Shpenzimet operative për asistencën teknike dhe kualifikimin, për pajisjet, mjetet e transportit dhe shpenzimet e tjera për përshtatjen, mirëmbajtjen e për qirramarrjen e mjediseve të punës financohen nga burimet e Fondit.







KAPITULLI V
REVIZIONIMI

Neni 21

Fondi është objekt i revizionimit të jashtëm, nga audit kombëtar dhe ndërkombëtar të pavarur, të pranueshëm për kontraktuesit. Raportet e revizionimit të jashtëm do të shqyrtohen nga Bordi Drejtues për veprimet ligjore përkatëse.

BASHKIMI DHE NDARJA E FONDACIONIT

Neni 22

Bashkimi dhe ndarja e Fondit do të bëhet në përputhje me dispozitat ligjore në fuqi. Pasuria e këtij Fondi pas likuidimit të tij t’i jepet një organizate tjetër, e cila ka një objekt të njëjtë ose të ngjashëm me qëllimin e krijimit të këtij Fondi.

KAPITULLI VI
DISPOZITA  PËRFUNDIMTARE DHE TË PËRKOHSHME

Neni 23

Bordi Drejtues i Fondit ka të drejtë të bëjë ndryshime në këtë Statut, në përputhje me dispozitat në fuqi, me përjashtim të neneve 1, 4, 8, 9 dhe 22. Ndryshimi i neneve 1, 4, 8, 9 dhe 22 bëhet me miratimin e Këshillit të Ministrave dhe pëlqimin e donatorëve.

Neni 24

Aktiviteti i Fondit do të zgjatet për aq kohë sa do të sigurohen burime financimi.



